***DOM ZA STARIJE OSOBE
 „VOLOSKO“ OPATIJA***

***Andrije Štangera 34, Opatija***

 ***IZVJEŠĆE O RADU ZA 2023. GODINU***

***Opatija, siječanj 2024. godine***

***I. UVODNO O RADU DOMA***

 *Dom za starije osobe „Volosko“ Opatija je (u daljnjem tekstu Dom) u 2023. godini pružao uslugu smještaja za starije osobe te izvaninstitucijsku uslugu pomoći u kući (organiziranje prehrane - dostava gotovih obroka u kuću korisnika). Dom je navedene usluge u 2023. godini pružao sukladno rješenju (licenciji) o ispunjavanju minimalnih uvjeta za pružanje usluge smještaja, socijalnog rada, fizikalne terapije i aktivnog provođenja vremena i radnih aktivnosti za ukupno 122 korisnika, KLASA: UP/I-550-04/14-01/19, URBROJ: 2170/1-10/2-15-4 od 15. travnja 2015. godine i KLASA:UP/I-550-04/14-01/19, URBROJ:2170/1-10/3-20-9 od 16. listopada 2020. godine, KLASA: UP/I-550-04/14-01/19, URBROJ: 2170/1-10/3-21-14 od 14. srpnja 2021., te rješenju (licenciji) o ispunjavanju minimalnih uvjeta za pružanje usluge pomoći u kući (priprema i dostava gotovih obroka u kuće korisnika), KLASA: UP/I-550-04/14-01/7, URBROJ: 2170/1-10/2-14-4 od 20. svibnja 2014. godine. U tijeku je priprema za nove licence .*

 *Usluga stalnog smještaja u 2023. godini obuhvaćala je: stanovanje, prehranu prema utvrđenim normativima za prehranu starijih osoba, zdravstvenu njegu i skrb, socijalni rad, aktivno provođenje vremena i radne aktivnosti, fizikalnu terapiju, pranje i glačanje rublja i posteljine, održavanje čistoće prostora, kulturne sadržaje i ostale usluge utvrđene programom rada Doma.*

*Usluga pomoći u kući u 2023. godini obuhvaćala je pripremu i dostavu gotovih (kuhanih) obroka – ručkova u domove starijih osoba na području grada Opatije i općina Matulji i Lovran, od ponedjeljka do subote.*

 *Osim navedenih usluga, Dom je u 2023. godini pružao i usluge pratnje korisnika pri njihovom odlasku na specijalističke zdravstvene preglede van ustanove.*

*Duhovni sadržaji realizirani su u dogovoru sa Župnikom, bez okupljanja veći dio godine, a prema potrebama stanara.*

 *Ukupan prostor Doma iznosi 16.717 m2. Od toga na izgrađeni prostor u sva tri objekta iznosi 3.571 m2, a na okoliš i dvorište 13.146 m2, a 543 m2 nalazi se van okoliša Doma na prostoru Tošina. U tijeku su postupci katastarskih izmjena na području Grada Opatije.*

*Dana 29.9.2021. stupio je na snagu zadnji Pravilnik o unutarnjem ustrojstvu i sistematizaciji radnih mjesta, te su do 31.12.2021. usklađeni ugovori zaposlenika.*

*Tijekom 2022. godine upražnjeno je 7 radnih mjesta, 3 njegovateljice, 1 medicinska sestra, 1 skladištar-kućni majstor-dostavljač obroka, 1 financijski knjigovođa (odlazak u mirovinu), 1 šef računovodstva. Primarni razlog odlazaka su male plaće i obim posla, njegovateljice odlaze u zdravstveni sustav.*

*Tijekom 2023. upražnjena su 2 radna mjesta, 1 stručni suradnik- terapeut i 1 čistačica*

*koje su ostvarile pravo na prijevremenu mirovinu.*

*Uočava se veći broj bolovanja i dugotrajnih bolovanja zaposlenika, a teško se pronalazi osoblje za rad u domu, što nam doista otežava organizaciju posla i rad.*

***II. UNUTARNJE USTROJSTVO***

*Unutarnjim ustrojstvom osigurava se racionalan i djelotvoran rad u Domu.*

 *Poslovi u Domu, ovisno o broju radnika i tehničkim uvjetima rada, osiguravani su u slijedećim ustrojstvenim jedinicama:*

 *1. Odjel njege i brige o zdravlju, s odsjecima:*

 *- Odsjek zgrade „A“*

 *- Odsjek zgrade „B“*

 *- Odsjek zgrade „C“*

 *2. Odjel pomoćno-tehničkih poslova, s odsjecima:*

 *- Odsjek prehrane*

 *- Odsjek pomoćno-tehničkih poslova*

 *3. Računovodstveno-administrativni poslovi, poslovi socijalnog rada i poslovi aktivnog provođenja vremena i radnih aktivnosti, obavljaju se pod neposrednim rukovođenjem ravnatelja.*

 *Poslovima ustrojstvenih jedinica rukovode voditelji, koji ujedno imaju svoje osnovno zanimanje.*

***III. KAPACITET I BROJ SMJEŠTENIH STANARA***

 *Na dan 31. prosinca 2023. godine u Domu su bila smještena 122 stanara, od čega 64 u stambenom dijelu i 58 u stacionarnom djelu*

 *Na listi čekanja nalazi se 790 osoba - podnositelja zahtijeva za smještaj.*

***RAZLOZI ZA SMJEŠTAJ U DOM***

 *Prema izjavama stanara najčešći razlozi za smještaj u ustanovu su:*

|  |  |
| --- | --- |
| *RAZLOZI SMJEŠTAJA U DOM*  | ***BROJ KORISNIKA*** |
| *Bolest i nemoć* | *98* |
| *Invalidnost* | *1* |
| *Poremećeni odnosi u obitelji*  | *2* |
| *Osamljenost* | *12* |
| *Neprimjereni uvjeti stanovanja* | *3* |
| *Ostalo* | *6* |
| *UKUPNO* | *122* |

***BROJ STANARA PREMA NAČINU PLAĆANJA SMJEŠTAJA***

|  |  |  |  |  |  |  |
| --- | --- | --- | --- | --- | --- | --- |
| ***PRAVNI TEMELJSMJEŠTAJA*** | ***PLAĆA******PRORAČUN*** | ***SAMI +******PRORAČUN*** | ***PLAĆAJU******SAMI*** | ***SAMI +******DRUGI*** | ***PLAĆAJU******DRUGI*** | ***UKUPNO*** |
| *Rješenje CZSS-a* | *5* | *11* | *3* | *1* | *-* | *20* |
| *Ugovor* | *-* | *-* | *48* | *25* | *29* | *102* |
| *Ukupno* | *5* | *11* | *51* | *26* | *29* | *122* |

 *Najveći broj stanara Doma sami snose troškove smještaja ili uz pomoć obveznika uzdržavanja i ugovornih obveznika. Broj onih koji mogu ostvariti pravo na smještaj i podmirenje troškova u cijelosti ili samo razlike smještaja temeljem rješenja centara za socijalnu skrb je sveukupno 29, a stvarnih je trenutno 20.*

***BROJ STANARA PREMA DOBI, SPOLU I POKRETNOSTI***

|  |  |  |  |  |  |  |
| --- | --- | --- | --- | --- | --- | --- |
| **Dob** | ***I stupanj usluge******Pokretni*** | ***II stupanj usluge******Teže pokretni*** | ***III stupanj usluge******Nepokretni*** | ***IV stupanj usluge******Alz.demencija i dr.demencije*** | ***UKUPNO*** | ***%*** |
| *M* | *Ž* | *∑* | *M* | *Ž* | *∑* | *M* | *Ž* | *∑* | *M* | *Ž* | *∑* | *M* | *Ž* | *∑* | *%* |
| *65-69* |  |  |  |  |  |  |  |  |  | *1* | *2* | *3* | *1* | *2* | ***3*** | ***2,46*** |
| *70-74* | *3*  | *1* | *4* | *2* | *1* | *3* | *2* | *-* | *4* | *4* | *-* | *4* | *9* | *2* | ***11*** | ***9,02*** |
| *75-79* | *2* | *-* | *2* | *2* | *7* | *9* | *5* | *5* | *10* | *2* | *3* | *5* | *11* | *15* | ***26*** | ***21,31*** |
| *80-84* | *2* | *3* | *5* | *3* | *2* | *5* | *3* | *3* | *6* | *1* | *4* | *5* | *10* | *12* | ***21*** | ***17,21*** |
| *85-89* | *1* | *3* | *4* | *6* | *5* | *11* | *3* | *12* | *15* | *1* | *4* | *5* | *11* | *24* | ***35*** | ***28,69*** |
| *90-94* |  | *1* | *1* | *4* | *2* | *6* | *3* | *7* | *10* |  | *1* | *4* | *8* | *14* | ***22*** | ***18,03*** |
| *95-99* |  |  |  | *1* | *-* | *1* | *-* | *3* | *3* |  |  |  | *-* | *4* | ***4*** | ***3,28*** |
| *UKUPNO* | ***8*** | ***8*** | ***16*** | ***18*** | ***17*** | ***35*** | ***16*** | ***30*** | ***46*** | ***9*** | ***14*** | ***23*** | ***50*** | ***73*** | ***122*** | ***100,00*** |

 *Iz tablice je vidljivo kako se većina stanara nalazi u starosnoj grupi od 80-84, 85-89 i 90-94 godina – ukupno 78 osoba ili 63,90% . Većinu populacije korisnika smještenih u našoj ustanovi čine žene – 73 stanarki ili 59,80%, a manji dio muškarci – 50 stanara ili 40,90%. Općenito je uočljiv trend starenja cjelokupne populacije i to se odražava i na životnu dob naših stanara, jer na smještaj dolaze u pravilu sve starije i bolesnije osobe. Brinemo o 69 osoba u III i IV stupnju usluge (56,50%) i taj se broj povećava.*

***IV. IZVANINSTITUCIJSKA SKRB***

 *Uz redovitu skrb o smještenim stanarima, Dom osigurava i topli obrok – ručak za prosječno 58 vanjska korisnika, kojima se obroci dostavljaju na područje Grada Opatije i općina Matulji i Lovran. Povećana je cijena obroka u srpnju 2023. zbog povećanih troškova i stalnog rasta cijena hrane i energenata. Svakodnevno se vozi hrana i za pacijente na dijalizi u obližnju zdravstvenu ustanovu.*

***V. SOCIJALNI RAD***

 *U Odjelu socijalnog rada u protekloj godini obavljali su se redovito i slijedeći poslovi:*

 *- poslovi koji prethode prijemu novih stanara u Dom podrazumijevali su aktivan rad u Komisiji za prijem i otpust korisnika uz vođenje zapisnika, suradnju sa centrima za socijalnu skrb oko smještaja, svakodnevni rad sa strankama u svrhu davanja informacija o smještaju i mogućnostima smještaja uz prateću pisanu dokumentaciju i davanje potrebnih obrazaca, telefonske informativne razgovore, pozivanje na smještaj prema listi čekanja, te obavljanje uvodnih razgovora s budućim stanarom o samom smještaju i svemu što osobu ili rodbinu interesira vezano uz sam smještaj, život u Domu i realizaciju konkretnih pitanja,*

 *- poslovi vezanih uz prijam novih stanara u Dom odnosili su se na popunjavanje i vođenje propisane dokumentacije vezane uz prijem novog stanara (osobni list, matična knjiga, priprema ugovora o smještaju), unos i kompjutorsku obradu podataka o novom stanaru u okviru programa Dogma, upoznavanje stanara s drugim stanarima, upoznavanje s novim životnim prostorom, načinom funkcioniranja Doma i kućnim redom, brigu o adaptaciji u novom ambijentu i novom načinu života, uvođenje novih stanara u neke od brojnih sadržaja i aktivnosti – sportskih, kulturnih, radnih, kreativnih, osluškujući interese i želje dotičnog stanara, inzistiranje na učestalim kontaktima s djecom i rodbinom novog stanara u svrhu bolje suradnje i lakše adaptacije,*

*- svakodnevni individualni rad s stanarima prema individualnom planu i potrebama obavljao se kako bi se stanarima olakšao svakodnevni život, osigurala im se sigurna i podržavajuća atmosfera, te podigla kvaliteta života,*

*- pomoć i rješavanje čestih konfliktnih situacija među stanarima, te premještaj iz sobe u sobu zbog neslaganja ili promjena u zdravstvenom stanju stanara, dio su tih poslova.*

 *Pružane su različite pomoći stanarima, kao pomoć u realizaciji njihovih prava iz korisnika, likvidacija mirovina, ishođenje osobnih isprava, pomoć pri ostvarivanju svih drugih prava, opomene i dogovori s stanarima dužnicima itd..*

 *Provođen je grupni rad s stanarima po zgradama ili interesnim grupama s ciljem uključivanja korisnika u odlučivanje i kreiranje svakodnevnog života, što znači omogućiti korisnicima konkretnu aktivnost u „svom Domu“, nasuprot pasivnom korištenju prostora i usluga, a koji rezultira obostranom korišću i zadovoljstvom, npr. osmišljavanje grupa i sadržaja slobodnih aktivnosti, odabirali su izrađivanje suvenira, čestitki, ukrasa i nakita u kreativnoj radionici, njegovanje malih vrtova, cvjetnjaka, briga i uređenje zelenih površina oko Doma, njegovanje sobnih biljaka….*

 *Tijekom 2023 godine u stručnom radu naglasak se stavljao na pružanje psihosocijalne podrške stanarima individualnim i grupnim radom.*

 *Izrađeni su individualni planovi za svakog korisnika, kao i procjena rizika korisnika u suradnji s članicama Stručnog vijeća, za sve nove stanare i promjene prema potrebi.*

 *Povjerenstvo za utvrđivanje stupnja njege održavalo je redovite sastanke radi pružanja odgovarajuće njege korisnicima.*

 *Socijalna radnica aktivno sudjeluje u pripremi i vođenju sastanaka E-Qualina (socijalna radnica je moderator), te sudjeluje u grupi vodstvo.*

***VI. RADNO OKUPACIJSKE AKTIVNOSTI I ORGANIZIRANJE SLOBODNOG VREMENA STANARA***

Aktivnosti su provedene u skladu s Planom i programom Doma za starije osobe „Volosko“ Opatija, za 2023. godinu:

***Tablica Zgrada A***

|  |  |  |  |
| --- | --- | --- | --- |
| ***VRSTA AKTIVNOSTI*** | ***AKTIVNE STANARKE (Ž)*** | ***AKTIVNI STANARI (M)*** | ***PROVOĐENJE AKTIVNOSTI (svakodnevno, tjedno, mjesečno, prigodno)*** |
| *Kreativne radionice (crtanje, bojanje, izrada, ukrasnih i uporabnih predmeta, kaširanje...)* |  *11* |  *2* | *prigodno* |
| *Domska knjžnica - pomoć u razmjeni knjiga, čitanje tjednog tiska (Novi List, Opatija, Glorija, Story...)* |  *5* |  *1* | *tjedno* |
| *Uređenje okoliša - čišćenje, sadnja cvijeća, zalijevanje* |  *1* |  *-* | *svakodnevno* |
| *Pomoć u dnevnim aktivnostima (skupljanje suđa nakon obroka)* |  *2* |  | *svakodnevno* |
| *Sveta misa u Domu* |  *10-15* |  *5-8* | *prigodno* |
| *Uređenje oglasne ploče s prigodnim temama* |  *6-8* |  *2-3* | *prigodno* |
| *Šetnje s korisnicima* |  *6-8* |  *3-4* | *povremeno* |
| *Proslave rođendana* |  *10-15* |  *5-10* | *1x mjesečno* |
| *Gostovanja u Domu (posjeti učenika, udruga, muzičari)* |  *15-20* |  *8-10* | *prigodno* |
| *Obilježavanje važnijih datuma(Maškare, Dan žena, Međunarodni dan starijih osoba, Svi Sveti, Martinje, Božić, Nova Godina..)* |  *20-25* |  *8-10* | *prigodno* |

***Tablica Zgrada B***

|  |  |  |  |
| --- | --- | --- | --- |
| *VRSTA AKTIVNOSTI* | *AKTIVNE STANARKE (Ž)* | *AKTIVNI STANARI (M)* | *PROVOĐENJE AKTIVNOSTI**(svakodnevno, tjedno, mjesečno, prigodno)* |
| *Kreativne radionice (crtanje, bojanje, izrada, ukrasnih i uporabnih predmeta, kaširanje...)* |  *7* |  *3* | *prigodno* |
| *Domska knjžnica - pomoć u razmjeni knjiga, čitanje tjednog tiska(Novi List, Opatija, Glorija, Story ...)* |  *4* |  *3* | *svakodnevno* |
| *Uređenje okoliša- čišćenje, sadnja cvijeća, zalijevanje* |  *6* |  *2* | *svakodnevno* |
| *Pomaganje u dnevnim aktivnostima (nošenje obroka, skupljanje suđa nakon obroka, brisanje stolova, odlazak u ljekarnu...)* |  *2* |  *4* | *svakodnevno* |
| *Proslave rođendana* |  *8-10* |  *5-6* | *1x mjesečno* |
| *Gostovanja u Domu (posjeti učenika, udruge, muzičari)* |  *13-15* |  *8-10* | *prigodno* |
| *Obilježavanje važnijih datuma(Maškare, Dan žena, Međunarodni dan starijih osoba, Svi Sveti, Martinje, Božić, Nova godina..)* |  *10-15* |  *8-10* | *prigodno* |
| *Društvene igre ( čovječe ne ljuti se, karte..) manje skupine* |  *3-4* |  *2* | *povremeno* |
| *Probe zbora „Rose“* |  *1* |  | *1x tjedno* |
| *Uređenje oglasne ploče s prigodnim temama* |  *6* |  *2* | *prigodno* |

***Tablica Zgrada C***

|  |  |  |  |
| --- | --- | --- | --- |
| *VRSTA AKTIVNOSTI* | *AKTIVNE STANARKE (Ž)* | *AKTIVNI STANARI (M)* | *PROVOĐENJE AKTIVNOSTI**(svakodnevno, tjedno, mjesečno, prigodno)* |
| *Kreativne radionice(crtanje, bojanje, izrada, ukrasnih i uporabnih predmeta, kaširanje...)* |  *8-10* |  *3-4* | *tjedno* |
| *Domska knjžnica - pomoć u razmjeni knjiga, čitanje tjednog tiska (Novi List, Opatija, Glorija, Story ...)* |  *5-8* |  *4* | *tjedno* |
| *Uređenje okoliša- čišćenje, sadnja cvijeća zalijevanje* |  *6-8* |  *2* | *svakodnevno* |
| *Pomaganje u dnevnim aktivnostima (skupljanje suđa nakon obroka, brisanje stolova, brisanje rukohvata, odlazak u ljekarnu i poštu...)* |  *3-4* |  *1* | *svakodnevno* |
| *Pomaganje drugim korisnicima (odlazak u trgovinu)* |  *1* |  *1* | *svakodnevno* |
| *Proslave rođendana* |  *10-12* |  *6-8* | *1x mjesečno* |
| *Gostovanja u Domu (posjeti učenika, udruge, muzičari)* |  *8-10* |  *8-10* | *prigodno* |
| *Obilježavanje važnijih datuma (Maškare, Dan žena, Međunarodni dan starijih osoba, Svi Sveti, Martinje, Božić Nova godina..)* |  *8-10* |  *8-10* | *prigodno* |
| *Društvene igre ( čovječe ne ljuti se, karte, šah, memory..) manje skupine* |  *3-4* |  *1* | *svakodnevno* |
| *Probe zbora „Rose“* |  *6-8* |  *5-6* | *1x tjedno* |
| *Uređenje oglasne ploče s prigodnim temama* |  *4-6* |  *1-2* | *prigodno* |

*Poslove radno-okupacijske terapije i organizacije slobodnih aktivnosti obavljale su dvije stručne suradnice – terapeutkinje i fizioterapeutkinja, te socijalna radnica.*

*Tijekom godine obilježavali smo sve važnije datume, a povremeno su nam te događaje uljepšavali lokalni celebrity gosti i suradnici: Klapa Baladur, glazbenici Ivan Zorco i Ecio Rundić, Duško Jeličić i Bonaca, Voljen Grbac i Vivien Galeta, Udruga Depaul, Zbor 60+, Stand up komičari Žeželić i Vlačina, Klapa Mareta, učenici Osnovne škole „Rikard Katalinić Jeretov“ iz Opatije, dramska sekcija i folklorna grupa Učeničkog doma u Lovranu... Sva gostovanja popraćena su medijski od portala Pod Učkun net.*

*U okviru aktivnosti organizacije svakog od događaja u Domu, tijekom cijele godine, kreirane su i postavljene na oglasne ploče obavijesti i pozivnice za stanare, u suradnji s fizioterapeutkinjom Doma.*

*Svjetska zdravstvena organizacija je 2023g. proglasila godinom mentalnog zdravlja, povodom čega je Ana Jantolek mag. psych. u Domu održala interaktivnu radionicu na tu temu, a pored stanara uključili su se i djelatnici.*

*Maturantica Prirodoslovno grafičke škole Rijeka D.Z. je za svoj maturalni rad na temu narativne fotografije tijekom godine intervjuirala i fotografirala nekoliko naših stanara. Izložba fotografija uz kratku priču o svakom stanaru kojom je D.Z. obranila svoj maturalni rad je ostala našem Domu u trajnom vlasništvu i nalazi se u blagovaoni objekta „B“.*

*Međunarodni dan muzike obilježili smo koncertom Tine Vukov i Dražena Cuculića.*

*Ove godine smo otvorili i Senior caffe u kojem slavimo rođendane, igramo društvene igre ili se družimo uz kavu i sokove.*

*U Senior parku je izgrađena i sjenica gdje stanari vole prošetati i provoditi svoje slobodno vrijeme i družiti se sa rodbinom.*

*U svrhu poboljšanja uvjeta življenja naših stanara i uređenja Doma, čistili smo i uređivali tavan, u čemu nam je pomogla JVP Opatija. Uključili su se i naši djelatnici i nekoliko stanara.*

*Učilište Lovran – ustanova za obrazovanje odraslih donirala nam je šest masaža za naše stanare.*

*Sa našim stanarima i djelatnicima smo bili i na jednodnevnom izletu Lipa - Poklon, koji je završio ručkom u Restoranu Kinkela u Bregima, a s ciljem zbližavanja i poboljšanja međuljudskih odnosa.*

*Početkom listopada, u sklopu obilježavanja Međunarodnog dana starijih osoba nekoliko naših stanara se je provozalo turističkim autobusom na relaciji Rijeka - Opatija - Trsat. Bili smo i u Gradskoj vijećnici gdje se održala panel diskusija “Senior caffe - Suvremeni pogledi i postignuća u brizi za osobe treće dobi”. U svim našim objektima tim povodom su održani i prigodni koncerti i druženja.*

*Kako bismo poboljšali uvjete za kvalitetno provođenje slobodnog vremena stanara, uredili smo Dnevni boravak u objektu B. U njemu se nalaze masažna fotelja, sobni bicikl i stolni nogomet, kao i TV prijemnik kojeg nam je donirala Udruga Halubajskih zvončara. Blagovaonu i čajnu kuhinju smo premjestili u prizemlje što je djelatnicima znatno olakšalo rad, a stanarima dostupnost. U tijeku je i uređivanje prve kućanske zajednice u objektu B.*

*Povodom Uskrsnih i Božićnih blagdana ukrasili smo sva tri objekta Doma prigodnim nakitom - zajedničke prostorije i ulaze u zgrade.*

*Nekoliko stanara je svakodnevno tijekom godine bilo angažirano na održavanju urednosti i čistoće domskog okoliša i zajedničkih prostorija (skupljanje posuđa nakon obroka, zalijevanje cvijeća, grabljanje, metenje terasa, mijenjanje stolnjaka i slično tome). Oni su se uključivali i u sadnju biljaka i cvijeća po svom izboru. U ovom kontekstu, vrtlarska sekcija Crvenog križa Opatija se na jedan dan pridružila našim stanarima u sadnji cvijeća i vrtu objekta C. Kasnije tokom istog popodneva zbor 60+ je nastupao za naše stanare.*

*U kreativnim radionicama sa stanarima izrađivani su prigodni predmeti i ukrasi (ukrasna jaja i košarice za Uskrs, božićne čestitke, božićne ukrase za bor od trapera, rođendanske čestitke za naše stanare, vrećice od lavande iz našeg vrta...)*

*Ove godine smo po prvi put oslikavali platnene vrećice koje smo kao Božićne poklone podijelili svim našim zaposlenicima i umirovljenim djelatnicima koji su se odazvali našem pozivu za druženje.*

*Za svaku zgradu posebno uređujemo i panoe sa sezonskim motivima, čemu se stanari osobito vesele.*

*Povremeno smo krpali odjeću za stanare koji to ne mogu sami, a imaju potrebu za tim.*

*Kako dio stanara redovito prati dnevni i tjedni tisak, novine se ostavljaju i razmjenjuju u dnevnim boravcima tako da su dostupne većem broju korisnika. Onima koji vole čitati, dostupne su knjige iz naše knjižnice, a imaju i mogućnost odlaska u opatijsku knjižnicu. Našim stanarima su na korištenju dva tableta.*

*Jednom mjesečno slavili smo rođendane za sve stanare koji su rođeni u istom mjesecu i svi dobiju rođendanske čestitke koje su izrađene na kreativnim radionicama. Povremeno igramo društvene igre od kojih im je najdraža tombola, a često igraju Memory, karte ili Čovječe ne ljuti se.*

*Svete mise i ispovijedi u objektima A i C održane su povodom Uskrsa.*

*U listopadu su nas posjetili djelatnici Doma za starije osobe Černomelj iz Slovenije . Ugostili smo ih i prenijeli naša iskustva o radu i životu u Domu te pokazali Senior caffe i Park seniora. Gosti nisu ulazili u zgrade zbog korone pa se susret odvijao u klubu objekta A i vanjskom prostoru Doma.*

*Od studenog ove godine ponovno je aktivan domski zbor “Rose” kojeg vodi maestro Mladen Žmak, a probe se održavaju svake srijede u tzv. plavom salonu objekta C, a za koji je nabavljen pianino. Reakcije stanara su izrazito pozitivne.*

*Dio stanara je kroz rad u grupi za samoocjenjivanje uključen u proces uvođenja sustava kvalitete E-Qalin.*

***VII. SUSTAV KVALITETE E - QALIN***

*Kroz primjenu modela E-Qalin preispituju se usluge koje se pružaju i zadovoljstvo tim uslugama, iz perspektive uključenih, promiče se i potiče odgovornost i učenje unutar organizacije kroz samoprocjenu, omogućuje kritički pogled na rad ustanove iz pet perspektiva – stanara, zaposlenih, vodstva, organizacije koja uči i okruženja te se potiče dugoročna orijentacija na radne procese, a ne na odjele i funkcije.*

*Naš Dom je 30.03.2023g. dobio potvrdu statusa Dom kvalitete E-Qalin na temelju vanjskog ocjenjivanja, kao priznanje svim zaposlenicima za kontinuirani razvoj kvalitete usluga koje ustanova pruža.*

*Tijekom 2023. je odrađeno:*

* *Provedba samoocjenjivanja pokazatelja u vodstvenoj grupi za kvalitetu;*
* *Analiza i usklađivanje ocjena i prijedloga samoocjenjivačkih grupa u Grupi za razvoj;*
* *Nacrt implementacije prijedloga za poboljšanja/promjene;*
* *Oblikovanje projektnih grupa za provedbu projekata odnosno poboljšanja;*
* *Zaključna aktivnost samoocjenjivanja*
* *Provedba projekata odnosno poboljšanja*

 *Tijekom svibnja i lipnja izvršene su pripreme i provedena je Anketa o zadovoljstvu zaposlenika , stanara i rodbine.*

*Održana su 4 sastanka grupe stanara u vezi s kriterijima: Od prvog kontakta do integracije, Individualna životna sredina, Hrana i Društveni odnosi.*

*Održano je i 8 sastanaka grupe zaposlenika – 4 na temu istih kriterija kao i grupa stanara, i 4 u vezi s kriterijima: Uključenost djelatnika, Komunikacija i informiranje, Vježbenici i ostali javni radnici i Fizičko zdravlje.*

*Održano je i 8 sastanaka vodstvene grupe u vezi sa sljedećim kriterijima: Informacijska tehnologija, Upravljanje zgradama i uređajima (Facility management), Planiranje ljudskih resursa, Instrumenti vođenja, Suradnja s rodbinom i ostalim važnim osobama, Suradnja s upravnim tijelima/financijerima, postupanje s pritužbama i Društvena odgovornost.*

 *Jedna od ključnih aktivnosti implementacije sustava kvalitete je bio i rad u informatičkom programu MAPP gdje su tijekom godine evidentirane planirane i provedene aktivnosti i sudionici te učitana prateća relevantna dokumentacija.* *Tijekom svibnja i lipnja izvršene su pripreme i provedena je Anketa o zadovoljstvu zaposlenika , stanara i rodbine.*

*Održana su 4 sastanka grupe stanara u vezi s kriterijima: Od prvog kontakta do integracije, Individualna životna sredina, Hrana i Društveni odnosi.*

*Održano je i 8 sastanaka grupe zaposlenika – 4 na temu istih kriterija kao i grupa stanara, i 4 u vezi s kriterijima: Uključenost djelatnika, Komunikacija i informiranje, Vježbenici i ostali javni radnici i Fizičko zdravlje.*

*Održano je i 8 sastanaka vodstvene grupe u vezi sa sljedećim kriterijima: Informacijska tehnologija, Upravljanje zgradama i uređajima (Facility management), Planiranje ljudskih resursa, Instrumenti vođenja, Suradnja s rodbinom i ostalim važnim osobama, Suradnja s upravnim tijelima/financijerima, postupanje s pritužbama i Društvena odgovornost.*

 *Jedna od ključnih aktivnosti implementacije sustava kvalitete je bio i rad u informatičkom programu MAPP gdje su tijekom godine evidentirane planirane i provedene aktivnosti i sudionici te učitana prateća relevantna dokumentacija.*

*Sudjelovali smo na konferenciji u Velom Lošinju u ožujku mjesecu i dobili, gdje smo dobili drugu Potvrdu kvalitete E-Qualin na temelju vanjske procjene za razdoblje 2023. – 2026.*

*Sudjelovali smo na stručnoj ekskurziji u Hamburg sa stručnjacima iz Slovenije, u svrhu razmjene iskustava, usvajanja novih vještina iz različitih koncepata rada i modela upravljanja na primjerima dobre prakse u Njemačkoj.*

***VIII. ODJEL NJEGE I BRIGE O ZDRAVLJU***

 *Zdravstvene usluge i njega pružaju se 24 sata dnevno.*

 *Pored usluge primarne zdravstvene zaštite, stanari imaju i izabranog stomatologa i okulista. Dom osigurava usluge specijaliste psihijatra, koji jednom mjesečno obilazi stanare, a po potrebi i češće. Na sve potrebne specijalističke preglede osigurava se prijevoz u KBC Rijeka, uz stručnu pratnju ili pratnju rodbine.*

 *Koordinacija cjelokupne skrbi korisnika temeljena je na procjeni u suradnji sa samim korisnicima, članovima obitelji i ostalim zdravstvenim radnicima.*

 *Primjena aktivnosti i intervencija iz područja gerijatrijske zdravstvene njege za sve korisnike provodila se kroz procjenu funkcionalne sposobnosti korisnika u odnosu na fizičku pokretnost i psihičku samostalnost, određivanje stupnja gerijatrijske zdravstvene njege po individualnom gerontološkom pristupu, provođenje 24 - satne njege, higijenu prostora korisnikove neposredne okoline, hranjenje, hidrataciju, podjelu oralne i parenteralne terapije, previjanje, različite medicinsko tehničke zahvate, rano prepoznavanje promjena zdravstvenog statusa korisnika, pravovremeno planiranje intervencija, izradu individualnog plana rada zdravstvene njege za korisnika, te kroz poduzimanje potrebnih intervencija u zdravstvenoj njezi po indikaciji.*

 *Primarnu zdravstvenu zaštitu pruža Dom zdravlja Opatija – ambulanta Volosko s izabranim liječnikom. Zdravstvene usluge u Domu pružaju medicinske sestre i fizioterapeuti prema uputi liječnika.*

*Dom tijekom cijele godine na dnevnoj razini surađuje s ambulantom „Volosko“ i područnim liječnikom obiteljske medicine. Evidentiranje i prenošenje značajnih promjena zdravstvenog stanja korisnika provodilo se elektroničkim, telefonski putem ili odlaskom korisnika na pregled u ordinaciju. Planiranje i provođenje vizite u Domu kroz godinu organizirano je po procijeni liječnika .*

*Kod značajnih akutnih promjena zdravstvenog stanja korisnika tijekom godine potrebna je bila intervencija tima hitne medicinske pomoći.*

*Našim korisnicima osim liječnika obiteljske medicine u primarnoj zdravstvenoj zaštiti osigurana je skrb stomatološke ordinacije i ljekarničke djelatnosti za potrebe narudžbe i nabave lijekova za one lijekove koji zahtijevaju neodgodivu primjenu npr. uključivanje antibiotske terapije ili promjena terapije .*

 *Laboratorijsko uzorkovanje provodilo se ključnim danima u tjednu utorkom i petkom , a po potrebi i češće.*

*Od konzilijarne specijalističke zdravstvene zaštite naši su korisnici planirali i koristili usluge Kliničkog bolničkog centra Rijeka, Thalassotherapia Opatija, Klinika za ortopediju Lovran, Thalassotherapia Crikvenica.*

*Palijativna skrb je drugi važan specifičan oblik skrbi koji je u porastu jer korisnici žive s kroničnim bolestima duže vrijeme ili doživljavaju napredovanje bolesti. U ovoj godini mobilni Palijativni timovi po procijeni liječnika obiteljske medicine uključeni su bili u tretmanu naših korisnika pružajući humanu stručnu pomoć teškim, neizlječivim i umirućim stanarima. Uvedena je i evidencija pregleda korisnika Mobilnog tima palijativne skrbi.*

*Odjel je pružao usluge fizikalne terapije prema procjeni korisnikova stanja i utvrđivanje funkcionalnog statusa i planiranja. Rad naših fizioterapeuta je najvećim djelom bio usmjerene na prevenciji oštećenja, funkcionalnih ograničenja, nesposobnosti i ozljeda te unapređenje i održavanje zdravlja kroz vježbe usmjerene na povećanje izdržljivosti.*

*Provedeni su i intenzivirajući fizikalni tretmani za korisnike neposredno nakon operativnih zahvata ili zbog lošeg kondicijskog statusa pri prijemu ili premještaju iz drugih ustanova.
 Određenom broju korisnika s neuromuskulatornim, traumatološkim, ortopedskim degenerativnim, reumatskim oboljenjima odobrena je i provedena usluga fizikalne terapije po preporuci specijaliste fizijatra dolaskom fizioterapeuta iz ustanove koja je ugovorna preko HZZO, a pruža usluge ambulantne fizikalne terapije.*

*Planirane su i provođene grupne vježbe u sva tri objekta po rasporedu.*

*Odjel je pružao pomoć našim korisnicima i u aktivnostima dnevnog života pri pripremi i odlasku korisnika na sva događanja u prostorijama Doma, proslave rođendana, pripremi korisnika za izlete, šetnje, odlaske pedikeru, frizeru, na Svetu Misu.*

 *Odjel je provodio evidenciju i dokumentaciju kupanja za svakog korisnika (III. i IV. stupanj usluge), evidenciju hranjenja, evidenciju podijele terapije, evidencija stolice i temperaturnih lista vodila se za pojedine korisnike ovisno o indikaciji, evidenciju hospitaliziranih korisnika, evidenciju umrlih te plan rada fizioterapeutskih procedura, individualni plan rada za svakog korisnika i evidencija dnevnih aktivnosti i događaja*

 *Kroz aplikacijski sustav Dogma omogućena je sistematizacija procesa i dokumenata vezanih uz poslove evidencije stanara Doma. Svakodnevnim korištenjem ovog programa omogućeno je zdravstvenim i ostalim stručnim radnicima da sve dokumente i izvješća koji su nužni izrađuju i pohranjuju na jedno zajedničko mjesto. Svakodnevno vođenje zdravstvene dokumentacije omogućilo je kvalitetniju i cjelovitu skrb o pojedinom stanaru.*

*U suradnji s liječnicom obiteljske medicine i područnim epidemiologom nadzirao se rad Povjerenstva za kontrolu infekcija u Domu. Mjere u svrhu zaštite od širenja zaraze virusom COVID – 19, kontinuirano se provodilo i tijekom 2023. godine*

 *Komunikacija s vanjskim suradnicima također se najčešće odvijala telefonskim putem.*

*Komunikacija i kontakt s članovima obitelji provodila se bez ograničenja i zatvaranja ustanove za posjete, svakodnevno, izuzetno dinamično, i telefonski.*

 *Psihološka pomoć za stanare u uvjetima COVID-19 epidemije i nakon, osigurana je kroz suradnju s vanjskim psihijatrom koji Dom posjećuje više puta mjesečno.*

 *S obzirom na epidemiju i njene posljedice i dalje je pojačano čišćenje i higijena prostora i svi su zaposlenici odgovorni za dodatno održavanje higijene u svojoj radnoj okolini i za provjetravanje prostora.*

 *Provedeno je cijepljenje protiv gripe, COVID – 19 i pneumokoka za stanare koji su to prihvatili.*

 *Informatički program „Dogma“ omogućio je zdravstvenim i ostalim stručnim radnicima da sve dokumente i izvješća koji su nužni izrađuju i pohranjuju na jedno zajedničko mjesto.*

*U 2022. godini pokrenuta je i ove godine nastavljena suradnja s Fakultetom zdravstvenih studija Rijeka – preddiplomski studij sestrinstva/Kolegij zdravstvena njega starijih osoba i preddiplomski studij – fizioterapija/Kolegij fizioterapija starijih osoba. Dolaskom studenata naši su korisnici i zaposlenici dobili dodatnu pomoć i podignuta je razina stručnog rada i kvalitete usluga. Dolazak studenata obogatio je život naših stanara, osnažio im psihofizičku kondiciju, a studentima omogućio stjecanje novih iskustava potrebnih za dodatno obrazovanje.*

*Izvaninstitucionalna suradnja u prošloj godini se ostvarila kroz uključivanje u projekt Fakulteta zdravstvenih studija Sveučilišta u Rijeci „Razvoj ključnih fizioterapijskih kompetencija prvostupnika fizioterapije u domovima za starije i nemoćne“. Projekt se provodi u okviru programa Sveučilišta u Rijeci „Istraživačko-razvojni projekti u obrazovanju – UNIRI CLASS“ programska linija A3 Praktične kompetencije za budućnost i usmjeren je na slabo pokretne i nepokretne korisnike Doma s ciljem senzibilizacije, snaženja i povećanja stručnih kompetencija studenata fizioterapije.*

*U suradnji s Narodnim učilištem Rijeka (ustanova za obrazovanje odraslih) u Domu je ostvarena praktična nastava njegovateljica koje su bile polaznice tečaja za osposobljavanje za poslove njegovatelja-ice starijih i nemoćnih osoba.*

*Rad s djelatnicima Doma Odjela njege i brige o zdravlju zbog epidemioloških razloga i bolovanja zaposlenika najvećim djelom bio je fokusiran na planiranje rasporeda rada kako bi se osigurao dovoljan broj djelatnika u smjeni za održavanje kontinuiteta radnih procesa.*

*Uvođenjem standarda kvalitete E-Qalin naši zaposlenici su sudjelovali na stručnim edukacijama izvan Doma i radi razmjene iskustva, znanja i vještina. Aktivno su bili uključeni u nastavak implementacije sustava kvalitete u Domu koji se odvijao i koordinirao planski.*

 *Provedene su interne edukacije za zaposlenike Odjela. Tema je bile vezana za mentalno zdravlje s naglaskom na epidemiju demencije u populaciji starijih osoba. Edukacija je održana u listopadu 2023. kako bi obilježili Svjetski dan mentalnog zdravlja, a radi podizanja svijesti o važnosti promicanja mentalnog zdravlja. Osim teme o mentalnom zdravlju pozabavili smo se temom Kontrole infekcija u Domu i Organizacijskoj kulturi i komunikacijama.*

*Medicinske sestre za potrebe edukacije koristile su e-portal HKMS-a gdje je omogućen pristup interaktivnim sadržajima iz područja sestrinske skrbi, te su bile uključene u rad Stručnog vijeća Doma.*

*Sa zaposlenicima Odsjeka prehrane u sklopu HCCP studije provedena je edukacija o higijenskom pranju ruku.*

*Protekla godina, kao i prethodna, bila je specifična u radu zbog provođenja epidemioloških mjera i preporuka.*

***IX. STRUČNO VIJEĆE***

*Stručno vijeće Doma ima šesnaest članica i članova.*

*Tijekom 2023. godine održane su 3 sjednice proširenog Stručnog vijeća na kojima se raspravljalo i davalo mišljenja i prijedloge ravnatelju i Upravnom vijeću Doma.*

*Teme rasprava odnosile su se na stručna pitanja u vezi djelatnosti Doma, njegova ustroja, utvrđivanja programa stručnog rada, potrebe stručnog usavršavanja radnika i drugih stručnih pitanja vezanih za rad Doma:*

*- Plan i program rada Doma za 2023.*

*- Izvještaj o stručnoj ekskurziji u Sloveniji E – Qalin*

*- Godišnji plan edukacije stručnih radnika*

*- Izvještaj o radu Doma za 2022. godinu*

*- Godišnji plan i program provedbe unutarnjeg nadzora Doma za 2023. godinu*

*- Izvještaj Povjerenstva za intra hospitalne infekcije za 2022. godinu*

*- Određivanje pokazatelja i njihovih skrbnika za razdoblje 2022./2023. godine u*

 *standardima kvalitete E – Qalin*

*- Individualna procjena rizika za stanare*

*- Predavanje na temu: “Zdrava organizacijska struktura” predavač stručni*

 *suradnik - terapeut, psihologinja Ljljana Kordić*

*- Izboru novih 16 kriterija za razdoblje 2023./2024. E – Qualin*

*- Izvještaj sa E – Qualin konferencije održane u Velom Lošinju*

*- Informacija o provedbi ovogodišnje Ankete o zadovoljstvu stanara, zaposlenika i*

 *rodbine u standardima kvalitete E – Qalin*

*- Prezentacija ankete o zadovoljstvu životom i radom u Domu stanara, rodbine*

 *i zaposlenika*

*- Prezentacija sa stručne ekskurzije iz Hamburga*

*- Plan i program rada Doma za 2024. godinu*

*- Protokol o postupanju medicinskog osoblja Doma za starije “Volosko” Opatija u*

 *situacijama agresivnog ponašanja agitiranog korisnika*

*U ovoj godini uže Stručno vijeće sastalo se 3 puta.*

*Stručno vijeće Doma prihvatilo je plan edukacije za 2024. godinu kojim će biti obuhvaćeni svi djelatnici Doma.*

***X. VOLONTERI***

*Tijekom 2023. godine potpisali smo ugovor s 4 volontera koji su u Domu obavljali razne poslove kao što su jednostavni popravci, razgovor (biografije) sa stanarima, pomaganje u kuhinjskim poslovima i uređenje okoliša Doma.*

 *Volonteri su u Domu ukupno odradili 168 sati. U sljedećoj godini želja nam je povećati broj volontera jer volonterski rad iznimno doprinosi kvaliteti života stanara te obogaćuje njihovu svakodnevicu, dok istovremeno olakšava rad djelatnicima.*

*Posebno ističemo suradnju i dolazak vatrogasaca JVP Opatija koji su nam u dva dolaska pomogli s težim fizičkim poslovima, na čemu smo im zahvalni.*

***XI. RAČUNOVODSTVENO-ADMINISTRATIVNI******POSLOVI***

 *Računovodstveno-administrativni poslovi su od izuzetne važnosti za cjelokupni rad ustanove. Strateška zadaća ove službe je kvalitetno planiranje, ažurno realiziranje i kontrola svih financijskih obveza i potreba.*

*Posebnost u ovoj godini su iznimno komplicirani ekonomski uvjeti poslovanja zbog velikih povećanja cijena hrane, goriva i energenata, što je rezultiralo i povećanjem cijena usluga za 6% u kolovozu 2023.*

*Posebnost u ovoj godini su i česte izmjene Zakona i propisa što zahtijeva kontinuirano usavršavanje, pravovremeno reagiranje i brzu prilagodbu na nova programska rješenja. Radi izvršavanja poslovnih zadataka u sve dinamičnijem okruženju, a s ciljem optimizacije produktivnosti prepoznata je nužnost visoke organizacijske sposobnosti u smislu pristupa potrebnim podacima u svakom trenutku. Vođenje računovodstva unutar dva programa (ProFi i Riznica) otežava praćenje, usklađenost i ažurnost poslovanja.*

*Zbog navedenog, u 2023. godini je uložen veliki napor u pripremu za uvođenje osnovnih sredstava i sitnog inventara te materijalnog i skladišnog poslovanja u program Riznice kako bi se računovodstvo vodilo unutar jednog programa te kako bi se osigurala potrebna efikasnost i efektivnost rada.*

*Problemi s dobavljačima stalno su i svakodnevno prisutni cijele godine zbog stalnog povišenja cijena, posebno na hrani, loše kvalitete robe, a hrana je naša nužnost. Izazov je neredovita isporuka roba, promjene ambalaže, pa čak i komunikacija (pismena i usmena) kojim se ukazuje na mogućnost nesuradnje ako ne pristajemo na uvjete trgovaca.*

*U 2023. godini nastavilo se povećanje cijena namirnica i energenata, a do izražaja je došao i rast cijena usluga tekućeg i investicijskog održavanja zbog nedostatka radne snage pretežno strukovnih zanimanja. Rast troškova održavanja rezultat je i sve češćih popravaka zbog dotrajalosti opreme, ali i potrebe za redovnim održavanjem novih sustava.*

*Uvođenje novog sustava praćenja potrošnje energenta omogućava ostvarenje većih ušteda u potrošnji energenata (struje, vode i lož ulja) dok održavanje sustava vatrodojave povećava sigurnost naših korisnika i djelatnika, ali i naše imovine.*

*Također, 2023. godinu obilježio je i rast plaća i materijalnih prava zaposlenika. Povećanje rashoda za zaposlene odvijalo se kroz nekoliko izmjena u obračunu plaća, a rezultiralo je porastom troškova poslovanja.*

*Osnivač je prepoznao sve veću važnost sudjelovanja u pokriću sve većih rashoda redovnog poslovanja te je drugim rebalansom koji je stupio na snagu u studenom tekuće godine osigurao sufinanciranje redovne djelatnosti, a time i pokriće prenesenih i novonastalih rashoda te prijeko potrebnu likvidnost.*

*Mjesecima su se događale promjene zbog „prelaska“ na EURO.*

*S našim stanarima i rodbinom puno se komunicira i pomaže im se kako bi lakše prihvatili promjenu.*

*Moramo svakodnevno detaljno kontrolirati svu pismenu komunikaciju s dobavljačima i roba i usluga, uočavamo enormnu količinu grešaka u „papirologiji“. Sve ove situacije bile su veliki izazov za rad svima.*

***XII. ODJEL POMOĆNO - TEHNIČKIH POSLOVA***

 ***ODSJEK PREHRANE***

 *Osobama starije životne dobi, uz zdravstvenu njegu upravo je kvalitetna prehrana jedna od najvažnijih potreba. Kuhinja u cijelosti vodi brigu o kvalitetnoj, raznovrsnoj i primjerenoj prehrani stanara. Pripremaju se tri jelovnika (standardni, dijetalni i dijabetički).*

 *U kreiranju jelovnika, osim stručnih osoba sudjeluju i predstavnici stanara. Jelovnik je objavljen na web stranici Doma. Jelovnik se prilagođava individualnim potrebama stanara na dnevnoj bazi, ako to zdravstveno stanje zahtjeva.*

 *Tijekom protekle godine proveden je kontrolni HACCP pregled radnika koja dolaze u dodir s namirnicama kao i pregledi kuhinje i pratećih postrojenja, te skladišta namirnica, HACCAP tim je održao nekoliko sastanaka i uspješno riješio tekuću problematiku.*

*U kuhinji zgrade A nabavljena je oprema (plitke padele, daske za rezanje i ostalo) od kvalitetnih materijala, u zgradi C je stavljena klima i bojler, te su tako poboljšani uvjeti rada, U blagovaonicama u svim zgradama se dopunjava i koristi novo stakleno posuđe. Uređen je prostor garderobe i sanitarnog čvora osoblja kuhinje kroz sanaciju nakon prodora vode nakon velikih kiša, i garderobe zaposlenika.*

*U skladu sa zakonskim propisima nastavljeno je zbrinjavanje otpadnog jestivog ulja, redovito se provodila deratizacija, dezinsekcija i dezinfekcija prostora kuhinje i pripadajućih prostora, te redovito zbrinjavao kartonski i ostali otpad.*

 *U zgradu „B“ hrana se doprema iz glavne kuhinje.*

***ODSJEK POMOĆNO – TEHNIČKIH POSLOVA***

*Na razini Odsjeka tehničkih i pomoćnih poslova tijekom 2023. godine najveća pažnja je posvećena održavanju i higijeni prostora Doma, te dostavi obroka korisnicima usluge pomoći u kući. Posebna se briga vodi o funkcioniranju svih postrojenja u ustanovi. Djelokrug i kvaliteta rada ove službe od izuzetne je važnosti za cjelokupnu djelatnost i odvija se kroz svakodnevni rad u dvije smjene kroz cijelu godinu.*

*Tijekom godine posebno je posvećena pažnja području zaštite na radu, u čemu nas i u idućoj godini očekuju veće obaveze u usklađivanju sa zakonskim zahtjevima, posebice zbog uspostavljenog cjelokupnog sustava vatrodojave u zgradama A, B i C.*

*Bilo je kadrovskih promjena koje ukazuju na sve veći problem pronalaženja dobrih radnika, čistačica i kućnih majstora. Rješenja, djelom, pronalazimo u zapošljavanju umirovljenika.*

*Servisirana su i popravljena vozila za dostavu obroka, kupljena su kolica za prijevoz robe do praonice, kupljeni novi vrčevi od inoxa za kuhinje po katovima u zgradi A.*

***XIII. ZAKLJUČNO***

*U skladu s općom situacijom epidemije COVID-19, te izmjenama preporuka i uputa, tijekom godine, način rada pojedinih službi prilagođavao se situaciji. Krajem godine smo imali krizu u svim objektima i veliki broj slučajeva covida stanara i zaposlenika.*

*Sa zaposlenicima su se provodili sastanci o načinu provođenja nužnih preporuka i uputa, te o promjenama u organizaciji rada. Stanari su o mjerama zaštite informirani na sastancima u sva tri objekta, a njihove obitelji pravovremeno su informirane putem obavijesti na službenim web stranicama, obavijesti na ulazima u Dom, te pružanjem informacija telefonom ili email-om. I dalje smo na oprezu.*

*Dom je nastavio s aktivnostima usmjerenih na pružanje kvalitetnih usluga osobama starije životne dobi.*

*Radi poboljšanja kvalitete smještaja, izvršena su daljnja ulaganja na uređenju zajedničkog prostora za stanare kao i nabava potrebne opreme, djelomično ličenje i sanacija zidova u svim zgradama.*

*Cjelokupni prostor potkrovlja zgrade A je bio u potpuno devastiranom stanju stoga je provedena sanacija.*

*U lijevom krilu su pod kosim krovom, 3 jednokrevetne sobe i kupaonica (60 m2), a desno krilo (cca 200 m2) je namijenjeno arhivu koji do sada nije postojao, spremanju radnog materijala za radno okupacionu terapiju, ortopedskih pomagala i sanitetskog materijala.*

*Prostor je sada uređen, uredan, ugodan, funkcionalan i osposobljen za život i rad.*

*Ugrađene su 2 klime u zgradi A, 1 klima u zgradi B u novouređenom prostoru za stručnog suradnika – terapeuta, 1 klima u zgradi C u kuhinji.*

*Završetak Projekta izgradnje Parka seniora u sklopu kojeg je izgrađen lift, bolji prilazi zgradama, te uređenja zelenih površina i prostora za potrebe stanara, omogućio je bolju i primjereniju dostupnost objektima i uvelike olakšalo kretanje svima, te izvođenje niza aktivnosti u okviru radne terapije. Realizirano je dodatno uređenje okoliša i ograde prema crkvi, u Parku seniora, izgrađena je velika sjenica koja je odmah postala omiljeno okupljalište naših stanara i gostiju.*

*Izvršena je uspostava sustava vatrodojave u zgradi C i suradnja s JVP Opatija.*

*Izvršena je ugradnja sustava senzora za mjerenje korištenja energenata u sve tri zgrade u 2022., te se ovu cijelu godinu odvijalo praćenje korištenja energenata.*

*Riješili smo se dugogodišnjeg otpada (cca 80%) iz pomoćnih prostorija i zgrada.*

*Tijekom ljeta imali smo nekoliko nevjerojatnih situacija elementarnih nepogoda (3) i time devastacija u zgradama od vjetra i kiše, ostali smo većeg bez dijela crijepa na krovu i srušio se dimnjak na zgradi A, nekoliko drvenih grilja je doslovce „odletjelo“ sa zgrade, ogromna količina kiše ulila se u zgradu potopila suteren i oštetila podove, plafone, zidove i opremu, razbijeni su prozori i dio stolarije i nadstrešnice na zgradi C, iščupana i rastrgana su stabla u okolišu zgrada. Odmah se pristupilo sanaciji koja je i obavljena do kraja godine. Postavljena je i promijenjena djelomično stolarija sa sjeverne i južne strane zgrade A, sanirana su oštećenja zidova, podova i plafona u računovodstvu i garderobama, i zgradi B (hodnik suterena i zidovi male radionice).*

*U zgradi B kuhinja i blagovaona su premještene u prostore na prizemlju čime se olakšala dostava hrane, na katu je formiran novi dnevni boravak i u tijeku je uređenje kuhinje za potrebe stanara, radni prostor predviđen za fizioterapeute je formiran za sobe, čime je kapacitet smještaja, prema licenci.*

*Tijekom godine posebna pažnja je posvećena uređivanju i dorađivanju web stranice Doma s novi logom.*

*Postavljene su nove natpisne ploče na zgradama i ulazu u Senior park i naljepnice na vozila s logom Doma.*

*Nabavljen je novi auto za prijevoz i dostavu ručkova marke DACIA.*

*I na kraju, 12.12.2023. organizirali smo drugi susret umirovljenih zaposlenica i zaposlenika Doma.*

*Osnivač je nizom mjera pomogao Domu u realizaciji aktivnosti i programa, godini koja je bila teška i neizvjesna zbog niza širih društvenih i ekonomskih okolnosti i elementarnih nepogoda.*

*I na kraju ovog izvješća, naš Dom je mjesto susreta ljudi različitih generacija u kojem se brišu granice zaposlenik – stanar i možemo slobodno reći da za dostojan život u uvjetima doma za starije osobe nije važna samo pomoć već i dobra volja i topla riječ koja olakšava život, uho koje čuje i srce koje poštuje.*

 *Ravnateljica:*

 *Gordana Saršon, mag. paed.*